მანანა თუმანიშვილი

მანანა თუმანიშვილი (დ. 1940) — ქართველი მხატვარი და პედაგოგი.

 ბიოგრაფია 
დაამთავრა თბილისის სახელმწიფო სამხატვრო აკადემიის გრაფიკის ფაკულტეტი. იგი აკვარელის ტექნიკით ქმნის ნატურმორტებს, პეიზაჟებს, ცხოველთა პორტრეტებსა და პიროვნებათა გამოსახულებებს. მის ნამუშევრებში საოცარი სიმძაფრითაა გამოკვეთილი ადამიანური გრძნობები – სიხარული, სევდა, შიში. ხშირად იყენებს ტუშსაც – სიღრმიდან ამოზიდულ ფიგურათა ფორმების გამოკვეთას ახერხებს ქაღალდში შეღვენთილი, სიმუქიდან ღია ტონალობაში გადასული ლაქობრივი ეფექტებით. აგრეთვე გამოსახავს ემოციით სავსე ევროპული ქალაქების ხედებს, ძველი თბილისის ქუჩებს შემორჩენილ მოფუსფუსე, სიყვარულით სავსე მყუდრო გარემოს, ზღვის უსაზღვრო სივრცეს, მუქი ლურჯი ცის ფონსა და მიწის შესაყარზე განლაგებული მასიური ლოდები, სევდისა და მიუსაფრობის შეგრძნებას რომ ბადებს ადამიანში, ყვავილების თაიგულებიდან ამოფრქვეული ფერადოვნებას, ბინდშემოწოლილი სამყაროს ჩამავალი მზის სხივებით დაფენილი მინელებული სივრცეს. 

მხატვრის შემოქმედებაში განსაკუთრებული ნიშა ეთმობა ნიუს. მხატვარი აკვარელთან ერთად იყენებს შერეულ ტექნიკას. სხვადასხვა საღებავითა და ტექნიკით (პასტელი, გუაში, ტუში, მონოტიპია) სურვილისამებრ აძლიერებს ცოცხალი სხეულის რბილსა თუ მკვრივ ფორმებს. ზოგ შემთხვევებში აკვარელის გამჭვირვალება პასტოზურობითაა შეცვლილი. ფერადოვანი ლაქებით აჟღერებული ფიგურები თუ საგანთა ფორმები გამოკრთის ჩამუქებული სიღრმეებიდან.მხატვარი 1966 წლიდან უშურველად გადასცემდა თავის ნიჭს, გამოცდილებასა და ცოდნას მომავალ თაობებს. თბილისის სამხატვრო აკადემიაში ეწეოდა პედაგოგიურ საქმიანობას, ასწავლიდა ხელოვნების ისტორიას, დამწყებ მხატვრებს კი უზიარებდა აკვარელის რთული ტექნიკით მუშაობის გამოცდილებას.

1968 წლიდან აქტიურად მონაწილეობდა და მონაწილეობს საქართველოსა და უცხოეთის ქვეყნებში გამართულ გამოფენებში. სახვითი ხელოვნების ფაკულტეტზე ხშირად კითხულობდა ხელოვნების ისტორიის კურსს, პარალელურად ასწავლიდა აკვარელს გამოყენებითი ხელოვნების და არქიტექტურის ფაკულტეტზე. მისი ნამუშევრები დაცულია საქართველოს ეროვნული მუზეუმის შალვა ამირანაშვილის სახელობის ხელოვნების მუზეუმში, ქუთაისის ხელოვნების მუზეუმში, აგრეთვე სხვადასხვა კერძო კოლექციებში, როგორც საქართველოში, ისე საზღვარგარეთ. 1997 წელს, საქართველოში გაიმართა ავტორის პირველი პერსონალური გამოფენა, პირველი პერსონალური გამოფენა ქვეყნის ფარგლებს გარეთ კი 2001 წელს, შვეიცარიის ქალაქ ლოზანაში. 1997 წელს მისი ნამუშევარი "ნისლიანი მთები" წლის საუკეთესო ნამუშევრად იქნა აღიარებული.

 რესურსები ინტერნეტში 

თუმანიშვილი მანანა
ხელოვნების მუზეუმის ახალი კოლექცია 

სქოლიო

კატეგორია:ქართველი მხატვრები
კატეგორია:ქართველი პედაგოგები
კატეგორია:დაბადებული 1940